Dúltimes, ye importante mentar tamién les ferramientes pa la esplotación de corpus, que son básiques na investigación lexicográfica y llingüística. Les más destacaes equí son les que realicen busques de (secuencies de) palabres, presentando los resultaos ordenaos alfabéticamente y col contextu  oracional, y ufiertando arriendes la posibilidá de cómputu de frecuencies. Les ferramientes de procesamientu de corpus estrémense en xeneral según el plantegamientu de base de que partan: duno, tán les ferramientes de base simbólica; dotru, les de base estadística. Si ye les primeres, desenvuélvense a partir de conocimientu llingüísticu, y poro, tan en contactu con delles de les vertientes de la llingüística teórica. Les segundes básense en modelizaciones estocástiques del fragmentu de llingua col que se  trabaya. El conocimientu llingüísticu utilizáu nesti segundu casu ye mínimu, si non inesistente, y poro en munchos casos nun dexa, desque desenroldada laplicación en cuestión, faer una abstracción en términos llingüísticos de los fenómenos trataos. Sicasí, suel dar resultaos meyores quel de una ferramienta de base simbólica desenroldada per un períodu de tiempu equivalente. Arriendes de laveramientu simbólicu o estadísticu al problema, el campu dedicáu al desenvolvimientu de toes estes ferramientes pal  tratamientu de testos escritos conozse como Procesamientu del Llinguaxe Natural (PLN) o, en dellos contestos tamién, Inxeniería Llingüística; mentanto que no que fai al procesamientu de testos orales fálase de Tratamientu de la Fala. Equí voi emplegar el términu xenéricu de tecnoloxíes del llinguaxe (ol ximielgu tecnoloxíes llingüístiques), a la de referime globalmente a estes dos aries en xunto a la Llingüística de Corpus. Al dicir del so nome, el so denomador común ye lusu de tecnoloxía pal tratamientu del  llinguaxe.